tartuNLP/wikipedia-smugri-20251201 huggingface dataset:
Hans-Jürgen Bauer-Neumaier

Hans-Jürgen Bauer-Neumaier (s. 23. huhtikuuta 1968 Obertaufkirchen) on saksalainen pistooliampuja.
Hans-Jürgen Bauer-Neumaier saavutti MM-kilpailuissa Barcelonassa 1998 50 m pistoolilla hopeaa tuloksella 666,7 (567+99,7).
Joseph Paxton

Joseph Paxton (3. elokuuta 1803 – 8. kesäkuuta 1865) oli englantilainen puutarhuri ja arkkitehti, jonka suunnittelutöistä tunnetaan parhaiten Lontooseen maailmannäyttelyä varten rakennettu Kristallipalatsi. Hänet valittiin parlamenttiin 1854.
Paxton toimi nuorena Horticultural Societyn puutarhurina. Siellä William Cavendish (Devonshiren 6. herttua) tutustui Paxtoniin ja palkkasi tämän kartanonsa Chatsworthin pääpuutarhuriksi. Paxton ja Cavendish kehittivät tiloille kasvihuoneita ja erikoistuivat orkideoiden kasvatukseen, joissa Chatsworthin kokoelmasta tuli maan kuuluisin.
Vuoden 1851 Lontoon maailmannäyttelyyn tarjotut kasvit oli hylätty varsinaisesta näyttelyhallista. Paxton kuuli ongelmasta ja suunnitteli sinne samantyyppisen kasvihuoneen joita hän oli teettänyt Chatsworthiin. Rakennuksen nimeksi tuli Crystal Palace ja siitä tuli maailmankuulu.
Hikone

Hikone () on Japanin kaupunki Honshūn saarella Kansain alueella Shigan prefektuurissa. Se sijaitsee prefektuurin itäosassa Biwajärven rannalla Suzukavuorten länsipuolella. Hikonessa on 112 657 asukasta (vuonna 2017) ja sen pinta-ala on 196,87 neliökilometriä.
Edo-kaudella 1600–1800-luvuilla Hikone kehittyi Ii-klaanin hallinnassa linnanaluskaupunkina. Kaupunkioikeudet Japanin nykyisen kuntalaitoksen puitteissa se sai vuonna 1937. Kaupungin merkittävin nähtävyys on alkuperäisessä asussaan säilynyt Hikonen linna, joka on nimitetty yhdeksi Japanin kansallisaarteista. Linnaan liittyvät niin ikään Ii-klaanin 1600-luvulla rakennuttamat Genkyūenin puutarha ja Rakurakuenin palatsi. Hikone on säilyttänyt monia japanilaisen linnanaluskaupungin piirteitä. Kaupunkia palvelevat JR Nishi-Nihonin Biwako-linja (osa Tōkaidō-päälinjaa) sekä Ōmi-rautateiden päälinja ja Taga-linja. Luotijunayhteys Tōkaidō Shinkansen kulkee kaupungin läpi, mutta sillä ei ole Hikonessa asemaa.
Ystävyyskaupungit.
Hikonella on kaksi ystävyyskaupunkia:
Luettelo Ultimate Fighting Championship -mestareista

Tämä on luettelo Ultimate Fighting Championship -mestareista painoluokittain.
Kun UFC perustettiin vuonna 1993, ei painoluokkia ollut. Sittemmin laji kiellettiin useimmissa Yhdysvaltain osavaltioissa, minkä johdosta se ryhtyi yhteistyöhön muiden kamppailulajijärjestöjen kanssa ja loi painoluokkasysteemin. Ensiksi painoluokkia oli kaksi: raskassarja (yli 91 kg) ja kevytsarja. Myöhemmin kevytsarja muutettiin keskisarjaksi ja luotiin uusi välisarja (77 kg) sekä kevytsarja (70 kg). Sittemmin käyttöön on otettu myös alempi raskassarja, höyhensarja ja kääpiösarja. UFC järjestää parhaillaan turnausta, jossa selvitetään uuden kärpässarjan mestaria.
"Alempi raskassarja oli nimeltään keskisarja ennen UFC 31:tä (4. toukokuuta 2001). UFC 75:ssä Quinton Jackson voitti Dan Hendersonin. Ottelun seurauksena yhdistyivät UFC:n alemman raskaansarjan sekä PRIDEn keskisarjan mestaruustittelit."
"UFC 82:ssa Anderson Silva voitti Dan Hendersonin. Ottelun seurauksena yhdistyivät UFC:n keskisarjan sekä PRIDEn välisarjan mestaruustittelit."
"Välisarjan nimi oli kevytsarja ennen UFC 31:tä (4. toukokuuta 2001)"
"Kevytsarja oli nimeltään kääpiösarja ennen UFC 31:tä (4. toukokuuta 2001)."
"Avoin painoluokka, joka oli käytössä UFC:n alkuaikoina."
The Eye of Judgment

The Eye of Judgment on PlayStation 3:lle vuonna 2007 julkaistu vuoropohjainen keräilykorttipeli, joka hyödyntää PlayStation Eye -kameraa.
Pelimekaniikka.
Pelialustana on 3×3-kokoinen ruudukko, ja tavoitteena on saada ensimmäisenä viisi korttia pöytään tai saada toisen kortit loppumaan kesken.
Ruudukot on jaoteltu viiteen eri elementtiin: Tuli (Fire), Vesi (Water), Maa (Earth), Metsä (Wood) ja Bioliitti (Biolith). Bioliittia lukuun ottamatta saman elementit kortit saavat omassa ruudussaan kahden energian bonuksen ja vastaelementissään (esimerkiksi Tuli → Vesi) menettävät kaksi. Kenttiä voi myös pyöräyttää ympäri kesken pelin, jolloin tulikentästä saattaa tulla vesikenttä.
Kortteja pelataan pöytään käyttämällä manaa, jota myös loitsukortit usein tarvitsevat toimiakseen.
Kortit.
Pelin julkaisussa kortteja tuli ensin 110 erilaista, mutta maaliskuun lopussa julkaistiin 100 lisää, ja Set 3 laajennus tuli vuoden 2008 loppupuolella.
Suomessa kortteja voi ostaa kahdeksan kortin pusseissa (sisältää viisi Commonia, kaksi Uncommonia ja yhden Raren tai Ultra raren kortin). Joskus Ultra Raren tilalta löytyy harvinainen Phantom-kortti, jossa ei ole hahmon kuvaa tai tietoja ollenkaan.
Lisäksi myynnissä on myös valmiita 30 kortin Theme Deckejä, joissa on myös kortteja joita ei normaaleista korttipusseista saa ollenkaan.
Rinaldo Nocentini

Rinaldo Nocentini (s. 25. syyskuuta 1977 Montevarchi) on italialainen maantiepyöräilijä, joka kilpaili ammattilaisena vuosina 1999–2019. Hän sijoittui toiseksi vuoden 2008 Pariisi–Nizza-ajossa kolme sekuntia Davide Rebellinille hävinnenä. Ranskan ympäriajossa 2009 hän kantoi kokonaiskilpailun johtajan maillot jaune -paitaa ensimmäisenä italialaisena yhdeksään vuoteen.
Nocentini lopetti uransa vuonna 2019. Vuonna 2020 hän sai neljän vuoden kilpailukiellon biologisen dopingpassin perusteella. Kaikki hänen tuloksensa vuoden 2018 alusta lähtien hylättiin.
Maantieajon junioreiden MM-kilpailu, pronssia
Maantiajon alle 23-v. MM-kilpailu, hopeaa
Tour de Langkawi, 9. ja 10. etapin voitto
Giro di Toscana, voitto
Itävallan ympäriajo, mäkikilpailun voitto
Puolan ympäriajo, 5. etapin voitto
Italian ympäriajo, 16. etapilla toinen
Giro dell'Emilia, kolmas
Subida al Naranco, voitto
Coppa Placci, voitto
Giro del Veneto, voitto
Giro dell'Appennino, voitto
Tre Valli Varesine, toinen
GP Miguel Indurain, voitto
Välimeren ajo, 4. etapin voitto
La Flèche Wallonne, kuudes
Gran Premio di Lugano, voitto
Pariisi–Nizza-ajo, kokonaiskilpailussa toinen
Tour du Haut Var, toinen
Milano–San Remo, seitsemäs
Italian ympäriajo, 18. etapilla kolmas
Kalifornian ympäriajo, 7. etapin voitto
La Flèche Wallonne 10.sija
Ranskan ympäriajo, kokonaiskilpailussa 14.
Välimeren ajo, kokonaiskilpailun voitto
Tour du Haut Var, 1. etapin voitto
Tirreno–Adriatico, kokonaiskilpailussa neljäs
Espanjan ympäriajo, kokonaiskilpailussa 18.
Strade Bianche, kolmas
Espanjan ympäriajo, 13. etapilla toinen
Milano–Torino, toinen
Grande Prémio Internacional de Torres Vedras, kokonaiskilpailun voitto
Volta ao Alentejo, kokonaiskilpailussa toinen, 1. etapin voitto
La Tropicale Amissa Bongo, 3. ja 6. etapin voitto
Aivo- ja selkäydinkalvot

Aivo- ja selkäydinkalvot () ovat keskushermostoa sekä näköhermoja ympäröivä rakenne. Aivo- ja selkäydinkalvoja on kolme kappaletta. Sisimpänä on pehmytkalvo tai pehmeäkalvo (), joka myötäilee tarkasti aivojen ja selkäytimen pintojen muotoja. Keskimmäinen aivokalvo on lukinkalvo () ja uloin aivokalvo on kovakalvo (), joka koostuu kahdesta eri lehdestä. Kovakalvo toimii pään alueella myös kallon luukalvona. Selkärangassa on oma luukalvonsa, jonka vuoksi selkärangan ja kovakalvon väliin jää tyhjä tila, jota kutsutaan epiduraalitilaksi.
Aivokalvojen väliset tilat.
Lukinkalvo kiinnittyy pehmytkalvoon sidekudospylväillä muodostaen lukinkalvonontelon eli subaraknoidaalitilan. Subaraknoidaalitila on aivo-selkäydinnesteen täyttämä. Kovakalvon ja lukinkalvon väliin jää selkärangassa subduraalitila, joka on ekstrasellulaarinesteen täyttämä ahdas ontelo. Dura materin lehtien välissä on epiduraalitila.
Pruitt Taylor Vince

Pruitt Taylor Vince (s. 5. heinäkuuta 1960 Baton Rouge, Louisiana, Yhdysvallat) on yhdysvaltalainen näyttelijä. Hän syntyi Baton Rougessa, Louisianassa, ja opiskeli Louisianan osavaltionyliopistossa.
Vince sai vierailustaan televisiosarjassa "Harkittu murha" Emmy-palkinnon vuonna 1997. Hän on esiintynyt myös lukuisissa elokuvissa, kuten "Baarikärpänen" (1987), "Ansassa" (2002) ja "Constantine" (2005). Lisäksi hän on esiintynyt televisiosarjoissa "The Walking Dead" (2011), "Mentalist" (2010–2013) ja "S.H.I.E.L.D. Agentit" (2017–2018).
Melville Baker

Melville Baker (24. huhtikuuta 1901 – 10. huhtikuuta 1958) oli yhdysvaltalainen elokuvakäsikirjoittaja. Hänen töidensä joukossa ovat "Sirkuspoika" (1928), "Romanttinen yö" (1930), "Ikuinen miehekkyys" (1931), "Viettelijä" (1932), "Rakastuneita naisia" (1936) ja "Viimeinen pari ulos" (1943). 
Baker menehtyi sydänkohtaukseen Nizzassa, Ranskan Rivieralla vain 56 vuoden ikäisenä.
Uinnin pitkän radan Euroopan-mestaruuskilpailut 2004

Uinnin pitkän radan Euroopan-mestaruuskilpailut järjestettiin vuonna 2004 27. kertaa. Kilpailut pidettiin Espanjan Madridissa 5.–16. toukokuuta. Kilpailujen järjestäjänä toimi Euroopan uimaliitto LEN. Kilpailulajeina olivat uinti, avovesiuinti, uimahypyt ja taitouinti.
Mitalitaulukko.
      Isäntämaa
Heikki Kannisto

Heikki Albert Kannisto (vuoteen 1906 Henrik Albert Candelin; 19. tammikuuta 1898 Oulu – 19. helmikuuta 1957 Oulu) oli suomalainen poliitikko ja juristi.
Elämä.
Kannisto kirjoitti ylioppilaaksi Oulun lyseosta 1917, suoritti oikeustutkinnon 1921 ja sai varatuomarin arvon vuonna 1925. Hän toimi asianajajana ensin Porvoossa vuosina 1922–1924 ja sitten Oulussa 1924–1928. Kannisto toimi myös Oulun kaupunginvoutina 1925–1928. Hänet valittiin Oulun kunnallispormestariksi vuonna 1928. Ensimmäisen kerran Kannisto valittiin eduskuntaan Oulun eteläisen vaalipiirin edustajana vuoden 1936 vaaleissa Kansallisen Edistyspuolueen vaalilistoilta. Oulun vaalipiiristä Kannisto valittiin eduskuntaan vuosina 1945, 1948 ja 1951. Vuosina 1945–1946 Kannisto oli yksi eduskunnan valitsemista sotasyyllisyysoikeuden jäsenistä ja yksi neljästä, jotka oikeudenkäynnin loppuun saakka vaativat kaikkien syytettyjen vapauttamista syytteistä. Kannisto joutui eroamaan eduskunnasta sairautensa vuoksi vuonna 1952 ja hänen tilalleen eduskuntaan nousi Armas Leinonen.
Kannisto toimi edistyspuolueen puheenjohtajana vuosina 1949–1951. Helmikuussa 1951 perustettiin Suomen Kansanpuolue, johon myös Kannisto liittyi ja edistyspuolue hajosi ja lakkautettiin jo saman vuoden keväällä. Kannisto toimi oikeusministerinä Kekkosen I hallituksessa 1950–1951 ja sisäasiainministerinä Tuomiojan hallituksessa 1953–1954.
Nadine Coyle

Nadine Elizabeth Louise Coyle on irlantilainen laulaja, lauluntekijä, malli sekä näyttelijä, joka nousi kuuluisuuteen vuonna 2002 popyhtye Girls Aloudin jäsenenä. Yhtye rikkoi 25 miljoonan myydyn äänitteen rajan toukokuussa 2009.
Coyle julkaisi sooloalbuminsa "Insatiable" marraskuussa 2010 oman levy-yhtiönsä Black Pen Labelsin nimissä tehden yhteistyötä tavarakeskus Tescon kanssa. Levyn ensimmäinen single oli albumin nimikappale. Albumi sijoittui sijalle 20. Irlannin ja sijalle 47. Englannin levylistalla.
Lapsuus ja nuoruus.
Nadine Coyle syntyi Derryssa, Pohjois-Irlannissa, 15. kesäkuuta 1985. Hänen vanhempansa ovat Lillian ja Niall Coyle, jotka huomasivat tyttärensä laulunlahjat hänen ollessaan vasta kaksivuotias laulaessaan The Drifters -nimisen kappaleen "Saturday Night at the Movies". Coyle ei ollut kiinnostunut opiskelusta, mutta sai kuitenkin hyviä arvosanoja. Hän teki demon, joka sisälsi cover-versiot kappaleista "Fields of Gold", Somewhere Over the Rainbow", "Love Is" sekä aarian "Summertime".
Girls Aloud.
Opiskellessaan vuonna 2001 Nadine Coyle osallistui Irlannin versioon laulukilpailusta "Popstars", jossa pääsi loppuun saakka lunastaen paikkansa yhtyeessä "Six", johon kuului nimen mukaisesti kuusi voittajajäsentä: kolme miestä ja kolme naista. Tulosten selvittyä paljastui kuitenkin, että Nadine oli valehdellut ikänsä - hän oli vasta 16-vuotias, kun alaikäraja kilpailuun osallistumiselle oli 18 vuotta. Nadine joutui palaamaan koulunpenkille ja hänet korvattiin toisella naislaulajalla.
Vuonna 2002 alkoi Englannin toisen Popstars-tuotantokauden koelaulut, joissa oli tuomarina myös Irlannin versiosta tuttu Louis Walsh. Walsh houkutteli Nadinen osallistumaan kilpailuun. Lopputuloksena oli jälleen finaali - ja tällä kertaa katsojien äänestämänä - paikka viisihenkisessä tyttöbändissä.
Jukka Ohtonen

Jukka Ohtonen (s. 27. huhtikuuta 1962) on suomalainen jääpalloilija. Hän päätti uransa keväällä 2011 HT Bandyn pelaajavalmentajana. 
Jukka Ohtonen oli voittamassa Suomen poikien vuoden 1979 maailmanmestaruuden. Jääpallon SM-sarjassa hän aloitti kaudella 1980–1981 kotipaikkakuntansa Tornion ToPV:n joukkueessa. Kun ToPV putosi mestaruussarjasta, hän siirtyi Ouluun OLS:n joukkueeseen, ja voitti siellä kolme Suomen mestaruutta seuraavina kausina.
Ruotsin Kalixiin Ohtonen muutti työn vuoksi jatkaen pelaamistaan IFK Kalixin joukkueessa. Kahden Kalix-kauden jälkeen suuntana oli Kungälv, jossa hän pelasi Ruotsin korkeinta sarjaa eli silloista jääpallon Allsvenskania seitsemän kautta. Ohtonen oli IFK Kungälvin ykköspelaaja ja keskikentän pelinjohtaja.
Kungälvin jälkeen hän palasi Kalix Bandyyn, jota hän edusti seuraavat kuusi kautta. Sen jälkeen hän siirtyi syksystä 1999 alkaen Tornion Palloveikkojen riveihin. ToPV-kautta kesti yhdeksän vuotta kevääseen 2008. Tämä ajanjakso oli ToPV-jääpalloilun huippuvuosia, joina seura saavutti kaikkiaan kuusi Suomen mestaruutta ja kolme hopeaa. Jukka Ohtosen rooli tässä menestysjoukkueessa oli aivan ratkaiseva keskikentän pelinrakentajana. Pelaamisen lisäksi hän toimi myös valmennustehtävissä. Siirtyessään kevään 2008 jälkeen HT Bandyn riveihin Ohtonen oli pelannut Suomessa 13 kautta ja tehnyt kaikkiaan 197 maalia.
Kesän 2008 aikana Tornio–Haaparanta-alueella päätettiin panostaa Ruotsin Allsvenskaniin nousseesseen yhteisjoukkueeseen HaaparantaTornio Bandy. Jukka Ohtonen toimi pelaajavalmentajana HT Bandyssä kolme kautta, kunnes keväällä 2011 ilmoitti lopettavansa jääpallouransa. 
Suomen jääpallomaajoukkueessa Ohtonen pelasi 139 A-, 5 nuorten ja 5 poikien maaottelua ottelua. Ensimmäisen kerran hän pelasi A-maajoukkueessa kaudella 1980–1981 17-vuotiaana. Ohtonen päätti maajoukkueuransa vuoden 2001 MM-pronssiin. Kaikkiaan hän pelasi vuosina 1983–2001 10 MM-kisat ja niissä 57 MM-ottelua.
Saavutukset.
Seurajoukkueissa
Maajoukkueessa
Henkilökohtaisesti
Muuta.
Jukka Ohtonen oli myös lahjakas jalkapalloilija. Siirryttyään IFK Kungälviin vuonna 1986 hänelle tarjottiin sopimusta IFK Göteborgin jalkapallojoukkueeseen. Mikäli hän olisi sen hyväksynyt, IFK Kungälvin jääpallosopimus olisi pitänyt purkaa. Jalkapallosta tuli tässä vaiheessa kakkoslaji, ja Ohtonen pelasi 1. divisioonan GAIS:ssa tässä vaiheessa jääpallon ollessa ykköslaji.
Yamato-kausi

Yamato-kausi () on ajanjakso Japanin historiassa, jolloin Japanin keisarikunta hallitsi nykyisestä Yamaton provinssista, joka tunnetaan nykyisin Naran prefektuurina.
Perinteisesti Yamato-kauden sanotaan alkaneen vuonna 250 ja päättyneen vuonna 710 (Kofun-kausi n. 250-538, Asuka-kausi 538-710), mutta Yamaton hallinnon todellisesta alkamisvuodesta on kiistelty. Ympäri Japania levittäytyneet poliittiset ryhmittymät olivat haastaneet hallinnon ylivallan jossain vaiheessa Kofun-kautta. On kuitenkin varmaa, että 500-luvulla Yamato-klaaneilla oli paljon vaikutusvaltaa naapuriklaaneihin.
Yamato-valtio.
Varhaisimman, Yamato-nimellä tunnetun japanilaisen valtion synty on ajoitettu Kofun-kauden alkuun. Tällöin yksi kylävaltioista keskisessä Japanissa, nykyisen Osakan-Kioton alueen lähistöllä sijainnut Yamato vahvisti asemaansa niin, että se sai liitetyksi alaisuuteensa muut pikkuvaltiot. Uuden kauden näkyvimmät ulkoiset tunnusmerkit olivat hautakummut (kofun), joita hallitseva eliitti oli alkanut rakentaa Yamato-tasangoille 200-luvun puolivälin jälkeen. Mahtavimmat olivat massaltaan suurempia kuin Egyptin pyramidit. Muodoltaan ne saattoivat olla pyöreitä, neliskulmaisia tai avaimen reiän mallisia. Hautakumpujen rakentaminen lopetettiin 600-luvulla buddhalaisuuden vaikutuksesta.
Japanin valtion synty on liitetty sotilasaristokratian johtaman uudentyyppisen yhteiskunnan muodostumiseen. On oletettu, että kysymyksessä oli joko Yayoi-kulttuurin uusi kehitysvaihe tai mantereelta tullut ratsastajakansa, joka alisti Yayoi-kauden asukkaat ja yhdisti Japanin. Viimeksi mainitusta teoriasta seuraisi myös se, että keisarillinen suku on todennäköisesti alun perin tullut Koreasta, ehkä Mimanasta, jota on pidetty joko japanilasten eteläisestä Koreasta valtaamana tukikohtana tai sitten Koreasta valtaamana tukialueena.
Yamato-valtion alkuperän selvittämistä monimutkaistaa vielä se, että jo ennen kyseisen valtion syntyä Japaniin oli muodostunut löyhä liittovaltio Yamatai, jota johti kuningatar Himiko. Kiinalaisten lähteiden mukaan hän yhdisti 30 valtiota ja lähetti vuonna 239 lähetystön Kiinaan.
Yamato-valtion synnyn taustalla oli mantereen poliittinen sekasorto: Han-dynastia oli sortunut ja Kiina oli ajautunt useita vuosisatoja kestäneeseen hajanaisuuden kauteen.
Iain Dale

Iain Campbell Dale (s. 15. heinäkuuta 1962) on englantilainen konservatiivinen blogin pitäjä, kirjailija sekä televisiojuontaja lyhytikäisellä brittiläisellä internet-tv-asemalla 18 Doughty Street, jota hän oli perustamassa yhdessä Stephan Shakespearen kanssa. Hän oli ensimmäinen avoimesti homoseksuaalinen konservatiivi, joka nousi parlamenttiehdokkaaksi.
Koulutus ja ura.
Dale kävi koulua Ashdonin alkeiskoulussa, Saffron Waldenin lukiossa ja suoritti tutkinnon saksan kielessä, lingvistiikassa ja englannin kielen opettamisessa vieraana kielenä East Anglian yliopistossa 1985. Ennen yliopisto-opintoja hän vietti välivuoden hoitoapulaisena Länsi-Saksassa Werner Wicker Klinikillä. Myöhemmin hän opetti vuoden englantia Besigheimin lukiossa.
Hän toimi konservatiivisen parlamenttiedustajan Patrick Thompson tutkimusapulaisena 1985–1987, yhteiskuntasuhteiden johtajana British Ports Federationissa 1987–1989, taloustoimittajana Lloyd's List 1989–1990 ja sen jälkeen varatoimitusjohtajana The Waterfront Partnershipissa ja toimitusjohtajana The Waterfront Conference Companyssa 1990–1996.
Vuonna 1997 hän avasi Politico's Bookstore -nimisen kirjakaupan ja kahvilan, jossa hän myi politiikkaa käsitteleviä kirjoja, muistoesineitä ja lahjaesineitä. Liikkeen oheen syntyi kustannusyhtiö ja verkkosuunnitteluyritys, jotka toimivat Politicon nimellä. Hän perusti Politico's Publishing -kustannusyhtiön 1998 ja myi sen 2003 Methuen Publishingille. Vuonna 2004 Dale ilmoitti kirjakaupan sulkemisesta ja siirsi liiketoimintansa Kentiin postimyyntiyritykseksi. Samana vuonna Westminsterissa avattiin uudestaan kirjakauppa nimellä Westminster Bookshop, jonka omisti Methuen Publishing. 2006 Dale myi Politico's Bookstoren liiketoiminnan Harriman Houselle.
Media.
Dalen blogi" Iain Dale's Diary" on Britannian luetuimpia poliittisia blogeja. "The Guardian" palkitsi sen vuoden 2005 blogina. Hänellä on toinenkin blogi, West Ham Till I Die, jossa hän kirjoittaa kannattamastaan jalkapalloseurasta West Ham United.
Dale on kirjoittanut maaliskuusta 2007 joka toinen viikko ilmestyvää poliittista kolumnia "The Daily Telegraph" -lehdelle, samoin "The Guardianlle", "The Independentlle" ja "New Statesmanlle".
Dale on kirjoittanut tai toimittanut kolmattakymmentä kirjaa. Hän toimi myös juontajana 18 Doughty Streetillä ja oli isäntänä ohjelmassa "Vox Politix" ja muutamissa muissa kanavan ohjelmissa sekä toimi kanavajohtajana. Sitä ennen hän juonsi Oneword Radiossa ohjelmaa "Planet Politics" ja esiintyi ajoittain ohjelmassa "Sunday Service" kanavalla BBC Radio Five Live.
Poliittinen ura.
Toukokuussa 2005 Dale oli konservatiivipuolueen ehdokkaana parlamenttiin mutta hävisi liberaalidemokraattien ehdokkaalle Norman Lambille. Vuonna 2010 hän ei enää ollut ehdolla.
Teokset.
Julkaistuja, koottuja ja toimitettuja teoksia:
Polyksene

Polyksene (, ) oli kreikkalaisessa mytologiassa Priamoksen ja Hekaben kaunis tytär ja Troijan prinsessa. Hän ei esiinny Homeroksen "Iliaassa", joskin hänellä on tärkeä osa jo "Kypria"-runoelmassa.
Oraakkelin ennustuksen mukaan Troija ei kukistuisi Troija sodassa kreikkalaisten hyökkäyksessä, jos Troilos, Polyksenen veli, saavuttaisi kahdenkymmenen vuoden iän. Näin jo sodan alkuvaiheessa Akhilleus väijytti Troiloksen, kun tämä oli sisarensa kanssa juottamassa hevosia lähteellä.
Polyksenan kuolemasta on toisistaan eroavia versioita. Perinteisemmän mukaan Akhilleuksen haamu ilmestyi Troijan kukistumisen jälkeen ja vaati Polyksenan uhraamista. Neoptolemos, Akhilleuksen poika, tekikin näin isänsä haudalla. Jossain lähteissä syyksi esitetään merenkäynnin rauhoittuminen, joka tapahtuisi ainoastaan uhrauksen jälkeen. Näissä tapahtumat yhdistetään Ifigeneiaan, joka samoin uhrattiin, jotta kreikkalaisten laivasto pääsi kymmenen vuotta aiemmin purjehtimaan Troijaan.
Toisen version mukaan Akhilleus rakastui Polykseneen palavasti tämän tavattuaan. Dares Fryygialainen kertoo, että Akhilleus lähetti palvelijansa kysymään Priamokselta mahdollisuutta saada tämä vaimokseen. Muutenkin hän taisteli innottomammin rakkautensa takia. Myöhemmin Hektorin ja Troiloksen saatua surmansa Akhilleuksen kädestä, Hekabe pyysi poikaansa Aleksanderia surmaamaan tämän. Aleksander lähettikin kutsun Akhilleukselle saapua temppeliin, jonne Akhilleus tuli rakkaudesta Polykseneen. Akhilleus sai surmansa väijytyksessä. Myöhemmin, Troijan kukistuttua, Neoptolemos, Akhilleuksen poika, surmasi Polyksenen isänsä haudalla kostoksi tämän osallisuudesta isänsä murhaan. Filostratos puolestaan kertoo Polyksenen heittäytyneen itse miekkaan Akhilleuksen haudalla rakkaudesta häneen.
Idiootti (elokuva)

Idiootti on japanilainen elokuva vuodelta 1951. Akira Kurosawan ohjaama elokuva perustuu Fjodor Dostojevskin samannimiseen romaaniin. Pietarin sijaan hän on sijoittanut elokuvan Hokkaidon saarelle Japanin pohjoisosaan.
Kurosawa itse suunnitteli elokuvasta kaksiosaista, yhteensä 266 minuutin pituista, mutta tuotantoyhtiö leikkasi siitä yksiosaisen 166-minuuttisen elokuvan. Poistettuja osia ei löytynyt myöhemminkään.
Stéphane Lambiel

Stéphane Lambiel (s. 2. huhtikuuta 1985 Martigny, Sveitsi) on sveitsiläinen taitoluistelija. Hän voitti miesten yksinluistelun maailmanmestaruuden vuosina 2005 ja 2006 sekä MM-pronssia 2007. Torinon 2006 olympialaisissa hän saavutti hopeaa.
Lambiel on yhdeksänkertainen Sveitsin-mestari (2001-2008, 2010) ja kaksinkertainen Grand Prix -finaalin voittaja (2005, 2007). Euroopan-mestaruuskilpailuissa hän on yltänyt kolmesti hopealle vuosina 2006, 2008 ja 2010.
Lambiel on tullut tunnetuksi taidokkaista pirueteistaan. Hänen äitinsä Fernanda on portugalilainen ja isänsä kotoisin Sveitsin alpeilta. Lambiel ilmoitti 16. lokakuuta 2008 lopettavansa kilpailu-uransa, mutta teki paluun kaudella 2009–2010.
Nykyään hän toimii koreografina ja taitoluisteluvalmentajana.
Weil wir uns lieben

Weil wir uns lieben on saksalaisen Andrea Jürgensin studioalbumi vuodelta 1984. Se julkaistiin vinyylilevynä ja musiikkikasettina sekä myöhemmin CD-levynä. Avausraita "Guantanamera" ("tyttö Guantánamosta") on saksankielinen versio kuuluisasta kuubalaissävelmästä. "Guantanamera", "Santo Domingo" ja "Chinatown ist in New York" on julkaistu myöhemmin artistin useilla kokoelmilla. "Mi Amor" -sävelmä on Jürgensin ja Robby Tauberin duoesitys. Kappale julkaistiin myös singlenä (7" single), jonka b-puolella on "Wenn ich bleibe". Niin ikään "Spanien ist schön" julkaistiin singlenä, b-puolella kappale "Die Sterne über mir". CD-levyn kansivihko on yksiaukeamainen ja sisältää laulujen perustiedot.
Kappaleesta "Farewell" on laulanut oman tulkintansa myös saksalainen Lena Valaitis. Yhdysvaltalainen Audrey Landers on laulanut englanninkieliset versiot kappaleista "Farewell", "Santo Domingo" sekä "Chinatown ist in New York" ("Chinatown is in New York"). 
Albumin lyriikka käsittelee tavanomaisen miehen ja naisen välisen rakkauden lisäksi alueita ja paikkakuntia eri puolilla maailmaa. Myös kaipuun ja lähtemisen teemat ovat läsnä. "Wenn Corinna weint" kertoo tarinan, jossa Corinna-niminen nainen on erossa miehestään. Kaipuu saa miehen lähtemään naisensa luo yötä vasten, mutta hän menettää autonsa hallinnan kostealla asfaltilla ja kuolee. Tarinan kertoja eli laulaja on Corinnan ystävätär, joka kertosäkeessä toistaa, mitä kuuli miehen sanoneen puhelinkeskustelussa onnettomuutta edeltäneenä iltana. "Santo Domingo" kertoo kolmesta miehestä jotka lähtevät Chicagoon etsimään parempaa elämää, mutta unelmoivat iltaisin Santo Domingosta ja sen vaaleista orkideoista. Vaikean alun jälkeen he menestyvät taloudellisesti, mutta kaipuu Santo Domingoon pysyy ennallaan.
Orthoceras

Orthoceras on paleotsooisella kaudella 500–250 miljoonaa vuotta sitten elänyt, sukupuuttoon kuollut, helmiveneisiin luettu nilviäissuku. "Orthoceras" saalisti muun muassa trilobiittejä kymmenellä lonkerollaan. Nykyisin elävistä eläimistä oikosarville läheisintä sukua on "Nautilus"-helmivene.
"Orthoceras" oli "oikosarvi", jolla oli suora kalkkikuori. Kuori koostui kaasutäytteisistä erillisistä kammioista. Kuoren peräpäässä oli paksumpi kerros kalkkia. Kaasutäytteinen kuori nosti oikosarvea ylöspäin ja kalkki tasapainotti kuoren asentoa ja näin helpotti liikkumista. Termi oikosarvi viittaa kuoren muotoon; oikosarvia on muissakin fossiilisissa helmiveneryhmissä "Orthoceras"-suvun lisäksi.
"Orthoceras"-fossiilit ovat kapeita, pitkänomaisia kuoria. Ne ovat hyvin yleisiä, niitä löytyy kaikista merellisistä kerrostumista, varsinkin kalkkikivestä. "Orthoceras" esiintyi myös muinaisessa ordovikikauden Itämeressä.
Clubhouse

Clubhouse oli italialainen elektronista musiikkia esittävä yhtye. Yhtye toimi vuosina 1983–1996.
Yhtyeen ensimmäinen hittisingle oli Steeley Danin takavuosien hitistä "Do It Again" tehty coverversio, joka nousi vuonna 1983 Billboard Hot 100-listalla sijalle 75. Yhtye teki 1990-luvun alkuun asti muutamia singlejä, jotka tosin eivät saaneet mitään erityistä menestystä. Yhtye nousi takaisin tietoisuuteen 1990-luvun alussa eurodancekuumeen aikaan, kun yhtye julkaisi hittisinglen "Deep In My Heart". Myöhemmin ilmestyivät yhtyeeltä muun muassa eurodanceklassikoihin lukeutuvat hittisinglet "Light My Fire", "Living In The Sunshine" ja "Nowhere Land".
Katy Taylor

Katy Lynn Taylor (s. 22. lokakuuta 1989) on yhdysvaltalainen taitoluistelija. Hän voitti naisten yksinluistelun vuonna 2006 neljän maanosan mestaruuskilpailuissa.
Taylor sijoittui vuonna 2006 taitoluistelun Yhdysvaltain-mestaruuskilpailuissa neljänneksi yllettyään jo aiemmin hopealle junioritasolla. Hän voitti vuoden 2004 juniorimaailmanmestaruuskilpailuissa pronssia.
Taylor syntyi Houstonissa, Texasissa, ja aloitti luistelun kuusivuotiaana.
Fumie Suguri

Fumie Suguri (; s. 31. joulukuuta 1980) on japanilainen taitoluistelija. Hän on viisinkertainen Japanin-mestari (1997, 2001-2003, 2006), joka on lisäksi voittanut kaksi pronssia (2002-2003) ja yhden hopean taitoluistelun maailmanmestaruuskilpailuissa (2006).
Suguri voitti Grand Prix -kilpailun 2004 sekä Four Continents -kilpailun kolmesti vuosina 2001, 2003 ja 2005. Talviolympialaisissa hän on yltänyt parhaimmillaan neljännelle sijalle (2006).
Suguri aloitti luistelun kuusivuotiaana Alaskassa, johon hän päätyi lentäjäisänsä työn johdosta.
Deresse Mekonnen

Deresse Mekonnen (s. 20. lokakuuta 1987) on etiopialainen keskimatkojen juoksija, päämatkanaan 1 500 metriä.
Osakan MM-kisoissa 2007 Mekonnen jäi omassa alkuerässään sijalle 11 ajalla 3.43,15. Seuraavana talvena Valencian MM-hallikisoissa hän voitti 1 500 metrillä kultamitalin ajalla 3.38,23. Alun perin hänen loppukilpailusuorituksensa hylättiin ratarikon takia, mutta Etiopian liitto teki asiasta protestin ja lopulta Mekonnen sai pitää kultamitalinsa. Saman vuoden Pekingin olympialaisissa hän karsiutui välierissä ajalla 3.37,85.
2009 Berliinin MM-kisoissa Mekonnen saavutti 1 500 metrillä hopeaa ajalla 3.36,01. hän oli seitsemäs. Mekonnen uusi MM-kultansa Dohan sisäratojen MM-kisoissa 2010 1 500 metrillä. Daegun MM-kisoissa 2011 hän karsiutui välierissä.
"Lähde: IAAF"
Jennifer Kirk

Jennifer Anne "Jenny" Kirk (s. 15. elokuuta 1984) on yhdysvaltalainen taitoluistelija. Hän voitti huomattavimpina urasaavutuksinaan juniorimaailmanmestaruuden 2000 ja neljän maanosan mestaruuden 2002.
Kirk ylsi Yhdysvaltain-mestaruuksissa pronssille vuonna 2004 ja maailmanmestaruuksissa 18. sijalle vuonna 2004 ja 17. sijalle vuonna 2005. Hän ilmoitti vetäytymisestään kilpauralta 7. syyskuuta 2005.
Kirk syntyi Newtonissa, Massachusettsissa. Hän menetti teini-ikäisenä äitinsä, joka kuoli rintasyöpään vuonna 2001.
Angela Nikodinov

Angela Nikodinov (s. 9. toukokuuta 1980) on yhdysvaltalainen taitoluistelija. Hän varttui bulgarialaisten maahanmuuttajavanhempien kasvattamana Kaliforniassa.
Nikodinov voitti vuoden 2000 Four Continents -kilpailun. Hän ylsi lisäksi hopealle (2001) ja pronssille (1999). 
Nikodinov saavutti Yhdysvaltain-mestaruuskilpailuissa kahdesti pronssisijan. Hän joutui vuonna 2005 perheineen auto-onnettomuuteen, jossa hänen äitinsä kuoli. Hän lopetti kilpailun turman jälkeen, mutta on jatkanut valmennustöissä.
Alppivuokko

Alppivuokko ("Anemone trifolia", syn. "Anemonoides trifolia") on monivuotinen, Euroopassa kasvava leinikkikasvi. Se on läheistä sukua valkovuokolle ("A. nemorosa") ja risteytyy sen kanssa helposti. Suomessa alppivuokko on rauhoitettu. Muiden vuokkojen tapaan alppivuokko on myrkyllinen kasvi.
Ulkonäkö ja koko.
Alppivuokko kasvaa 15–35 cm korkeaksi. Sen varsi on pysty ja haaraton. Juurakko on suikerteleva ja harmaanvalkoinen. Pitkäruotiset, pitkään säilyvät aluslehdet ovat yksittäin ja eivätkä yleensä ole kukkavarren vieressä. Lehden lapa on pituuttaan leveämpi, kolmiosainen, lehdykät leveähköjä, ehyitä ja sahalaitaisia. Aluslehtiä pienemmät varsilehdet ovat varressa kolmen lehden kiehkurana. Varsilehtien ruoti on 10–30 mm pitkä. Kukka kasvaa tavallisesti yksittäin. Kukkaperä on 6–9 cm pitkä, ja kukka on 30–43 mm leveä. Kukan kehä on teriömäinen. Kehälehtiä on tavallisesti 6–8 kappaletta. Ne ovat kaljuja ja väriltään valkoisia tai vaaleanpunaisia. Heteet ovat valkoisia. Alppivuokko kukkii Suomessa kesäkuussa. Hedelmistö on pysty, ja koostuu 4–6 mm pitkistä, lyhytotaisista ja karvaisista pähkylöistä.
Alppivuokko muistuttaa valkovuokkoa. Molempien kukka on valkoinen, mutta valkovuokolla kukinnon heteet ovat keltaiset. Suurin ero näiden kahden lajin välillä on lehdissä; alppivuokon lehdet muodostuvat kolmesta ehyestä, sahalaitaisesta lehdykästä, mutta valkovuokolla lehdykät ovat melko syvään liuskoittuneet. Alppivuokon tieteellinen nimi "trifolia" johtuukin tästä lehtien selvästä kolmiosaisuudesta.
Valkovuokon ja alppivuokon risteymiä ("A. nemorosa" × "trifolia") esiintyy lajien yhteisillä kasvupaikoilla.
Levinneisyys.
Alppivuokon levinneisyys rajoittuu Eurooppaan. Suomea lähimmät luonnonvaraiset esiintymät sijaitsevat Itä-Alpeilla, Italiassa, Itävallassa, Unkarissa ja Sloveniassa. Suomesta alppivuokko löydettiin vuonna 1929. Nykyisin lajista tunnetaan Suomessa 12 esiintymää, joten kyseessä ei ole puutarhakarkulainen, kuten aluksi arveltiin. Lajin uskotaan tulleen Suomeen jo pian jääkauden jälkeen. Esiintymistä 11 sijaitsee Asikkalan kunnan eteläosissa ja yksi Hollolassa. Laji on luokiteltu Suomessa vaarantuneeksi pienen kannan ja taantumisen takia.
Elinympäristö.
Alppivuokko kasvaa Suomessa lehtomaisissa harjumetsissä, etenkin harjukuoppien eli suppien rinteillä.
Tatjana Malinina

Tatjana Malinina (; s. 28. tammikuuta 1973) on uzbekistanilainen taitoluistelija. Hän saavutti neljännen sijan naisten yksinluistelussa vuoden 1999 maailmanmestaruuskilpailuissa ja voitti samana vuonna ensimmäisen kerran järjesteyt neljän maanosan mestaruuskilpailut ja GP-finaalin.
Malinina avioitui taitoluistelija Roman Skornjakovin kanssa vuonna 2000. Hän on moninkertainen Uzbekistanin-mestari ja ylsi vuoden 1998 talviolympialaisissa kahdeksannelle sijalle.
Dorian Collaku

Dorian Collaku (s. 2. kesäkuuta 1977 Tirana, Albania) on albanialainen moukarinheittäjä. Hän on edustanut maataan useissa aikuisten arvokilpailuissa, mutta taival on katkennut aina karsintoihin. Collakulla on myös Suomen kansalaisuus.
Collaku edustaa seuratasolla Espoon Tapioita. Hänellä oli edustusoikeus Kalevan kisoihin ja Suomi–Ruotsi-maaotteluun jo ennen Suomen kansalaisuuden saamistaan. Hän on edustanut myös Kuortaneen Kuntoa. Kalevan kisoissa Collaku on sijoittunut parhaimmillaan kolmanneksi Tampereella 2008. 
Collaku on asunut useiden vuosien ajan Suomessa ja on naimisissa suomalaisen vaimonsa kanssa. Hän työskentelee ahtaajana Helsingin satamassa.
Osmo Sipari

Osmo Artturi Sipari (14. huhtikuuta 1922 Vehkalahti – 22. toukokuuta 2008 Helsinki) oli suomalainen arkkitehti.
Sipari valmistui arkkitehdiksi Teknillisestä korkeakoulusta vuonna 1951. Valmistuttuaan hän perusti oman arkkitehtitoimiston.
Siparin varhaisimpia töitä on hänen yhdessä Eero Eerikäisen kanssa suunnittelemansa Sallan kirkko. Sipari ja Eerikäinen voittivat vuoden 1947 arkkitehtikilpailun, joka järjestettiin Lapin sodassa tuhoutuneen kirkon tilalle rakennettavasta uudesta kirkkorakennuksesta. Kirkko vihittiin käyttöön 2. heinäkuuta 1950. Myöhemmin Sipari tuli tunnetuksi nimenomaan koulujen suunnittelijana. Meilahden kansakoulun ja Hyrylän kansakoulun Sipari suunnitteli yhdessä arkkitehti Viljo Revellin kanssa.
Tunnetuimmat Siparin suunnittelemat asuinrakennukset ovat Helsingin Herttoniemen Asunto Oy Hiihtovuoren kolme tornitaloa. Myös Kuopion Puijonlaakson tornitalot ovat Siparin suunnittelemia.
Daisuke Takahashi

Daisuke Takahashi (; s. 16. maaliskuuta 1986) on japanilainen taitoluistelija. Hän voitti ensimmäisenä japanilaismiehenä miesten yksinluistelun maailmanmestaruuden vuonna 2010 . Vuonna 2002 hän voitti nuorten yksinluistelun maailmanmestaruuden.
Olympialaisiin Takahashi osallistui kolmesti. Vancouverissa 2010 hän sijoittui kolmanneksi, Šotsissa 2014 kuudenneksi ja Torinossa 2006 kahdeksanneksi. MM-kilpailuista hänellä on vuoden 2010 maailmanmestaruuden lisäksi hopeamitali vuosilta 2007 ja 2012. Neljän maanosan mestaruuskilpailuissa hän voitti kultaa vuosina 2008 ja 2011 sekä hopeaa vuonna 2012 ja pronssia vuonna 2005. Japanin-mestaruuden hän voitti viisi kertaa. ISU:n Grand Prix -finaalin hän voitti kaudella 2012–2013 sekä sijoittui toiseksi kausilla 2006–2007, 2007–2008, 2011–2012 ja kolmanneksi kaudella 2005–2006. Talviuniversiadeissa hän voitti kultaa vuosina 2005 ja 2007.
Takahashi aloitti luistelun kahdeksanvuotiaana. Hän lopetti luistelu-uransa vuonna 2014.
Takahashi jatkoi uraansa vuonna 2018. Hän vaihtoi yksinluistelusta jäätanssiin vuonna 2020. Hän sijoittui parinsa kanssa vuoden 2023 Saitaman maailmanmestaruuskilpailuissa yhdenneksitoista.
Robina Muqim Yaar

Robina Muqim Yaar (s. 3. heinäkuuta 1986) on afganistanilainen pikajuoksija. 
Yaar edusti maataan 60 metrin juoksussa vuoden 2004 Aasian hallimestaruuskisoissa Teheranissa. Hän sijoittui alkuerässään viidenneksi ajalla 9,92.
Yaar kilpaili myös Ateenan olympialaisissa 2004 sadan metrin juoksussa, missä hänen taipaleensa katkesi alkueriin maansa ennätysajalla 14,14. Neljä vuotta myöhemmin Pekingin olympialaisissa hän jäi alkuerässään viimeiseksi ajalla 14,80. Berliinin MM-kisoissa 2009 hän karsiutui alkuerissä ajalla 14,24.
Robina Muqim Yaar on 180 senttimetriä pitkä ja painaa 56 kilogrammaa. Hän asuu Kabulissa.
Lumituisku

Lumituisku eli tuisku on lunta, joka on jo satanut maahan, ja noussut siitä uudelleen ilmaan tuulen mukana. Se muistuttaa ulkonäöltään ja fysiikaltaan autiomaiden hiekka- tai pölymyrskyjä. 
Lumituiskua syntyy, kun lumi on riittävän kuivaa eikä muodosta hankea ja tuuli on tarpeeksi kovaa. 
Riittävä tuulen nopeus on noin 7 m/s kuivalle lumelle, ainakin 10 m/s kostealle lumelle. Lumituisku saattaa kinostaa lunta auratulle tielle ympäröiviltä pelloilta. Se voi olla vaarallista liukkauden, huonon näkyvyyden ja hiihtäjien eksymisvaaran takia. 
Lentosääpalvelussa erotellaan matala tuisku (DS, drifting snow) ja korkea lumituisku (BS, blowing snow), joista jälkimmäinen haittaa näkyvyyttä kahden metrin korkeudessa ja ylempänä.
Tuisku

Tuisku on suomalainen etunimi ja myös sukunimi. Sillä ei ole toistaiseksi nimipäivää. 
Yksi tyttö nimettiin Tuiskuksi jo 1900-luvun alussa, mutta nimi sai vain muutamia kantajia ennen kuin yleistyi 1980-luvulla. 2000-luvulla se on edelleen yleistynyt. Nimeä on annettu paljon sekä tytöille että pojille.
Nobunari Oda

Nobunari Oda (; s. 25. maaliskuuta 1987) on japanilainen taitoluistelija. Hän syntyi Takatsukissa, Osakan prefektuurissa, Oda Nobunagan (1534-1582) jälkeläisenä.
Oda voitti juniorimaailmanmestaruuden (2005) ja Four Continents -kilpailun (2006). Hän on lisäksi voittanut muun muassa kultaa Skate Americassa 2006, hopeaa talviuniversiadeissa 2007 ja pronssia Grand Prix -kilpailussa 2007.
Oda on voittanut Japanin mestaruuden ja yltänyt neljästi hopealle. Hän sai sakkoja 26. heinäkuuta 2007 tapahtuneesta mopolla ajamisesta alkoholin vaikutuksen alaisena ja sai kilpailukiellon syksyksi 2007.
Kasvihuonekaasutase

Kasvihuonekaasuutaseella tarkoitetaan tuotteen koko elinkaaren aikana ilmakehään päästettävien kasvihuonekaasuvirtojen summaa. Summasta voidaan vähentää tuotannossa esimerkiksi biomassaan sitoutuneet kasvihuonekaasut ja tuotannossa syntyneiden sivutuotteiden avulla toisaalla saavutetut päästövähenemät. Kasvihuonekaasutaseen laskenta voi tuotteesta riippuen olla monimutkainen laskentaprosessi, johon ei välttämättä voida osoittaa yhtä oikeaa laskutapaa. Laskennan tulisikin aina vastata kysymyksenasettelua, ja kasvihuonekaasutaselaskennan tarjoamia tietoja esitettäessä tulisi tuoda julki myös tapa, jolla tase on laskettu. Kasvihuonekaasutaseista on keskusteltu erityisesti bioenergian tuotannon lisäämisen yhteydessä.
Biopolttoaineiden yhteydessä kasvihuonekaasutaseella tarkoitetaan koko elinkaaren kasvihuonekaasupäästöja verrattuna vastaavan fossiilisen polttoaineen elinkaareen liittyviin kasvihuonekaasupäästöihin. Päästöjen vähentämisen kannalta on oleellista, että biopolttoaineiden raaka-aine- ja tuotantotapavalinnat perustuvat koko niiden elinkaarta koskevaan kasvihuonekaasutaseen analyysiin. Esimerkiksi luonnonmetsien hakkaaminen öljypalmuplantaaseiksi lisää kasvihuonekaasupäästöjä. Energiantuotannon vaihtoehtoja ei pidä kuitenkaan arvioida pelkästään energia- ja kasvihuonekaasutaseiden perusteella vaan elinkaaritarkastelun tulee sisältää myös muut ympäristövaikutukset.
Eri biopolttoaineiden kasvihuonekaasutaseita.
Palmuöljy.
Palmuöljyn kasvihuonekaasutase on biopolttoaineiden parhaimmistoa, mutta tämä edellyttää plantaasien perustamista joutomaille. Tuotannossa olisi myös otettava käyttöön kestävästi toteutettu jatkuva viljely, mikä lisää satoisuutta ja vähentää tarvetta raivata luonnonmetsiä plantaaseiksi. Näillä reunaehdoilla palmuöljyn energiakäytöllä voidaan saavuttaa 15 prosentin energiansäästö ja 60 prosentin kasvihuonekaasupäästöjen vähennys verrattuna fossiilisiin polttoaineisiin.
Fərid Mansurov

Fərid Mansurov (s. 10. toukokuuta 1982 Dmanisi, Georgia) on azerbaidžanilainen kreikkalais-roomalaisen tyylin painija, olympiavoittaja ja maailmanmestari. 
Mansurov saavutti vuonna 1997 kadetti-ikäisissä 66 kilogramman sarjassa MM-hopeaa, ja vuonna 2001 voitti juniorien maailmanmestaruuden. Ensimmäisissä aikuisten arvokilpailuissaan 2002 Moskovan MM-kisoissa hän saavutti 66-kiloisissa hopeaa hävittyään loppuottelussa Ruotsin Jimmy Samuelssonille. Vuonna 2003 hän sijoittui EM-kisoissa sijalle 14 ja MM-kisoissa kahdeksanneksi.
2004 Ateenan kesäolympialaisissa Mansurov voitti kultamitalin. Loppuottelussa hän voitti Turkin Şeref Eroğlun. Mansurov voitti kultaa myös 2007 Bakun MM-kisoissa, missä hänen loppuotteluvastustajanaan oli Ranskan Steeve Guenot, ja 2009 Herningin MM-kisoissa, missä hänen loppuotteluvastustajanaan oli georgialainen Manuhar Tshadaia.
Amor a Palos

Amor a Palos on vuosina 2005-2006 tuotettu Radio Caracas Televisionin venezuelalainen telenovela, jonka levitti maailmalla RCTV International. Telenovelan pääosissa olivat Luciano D´Alessandro sekä Norkys Batista, joka oli sarjan kuvausten aikaan raskaana, kuten roolihahmonsakin. Sekä Luciano että Norkys palkittiin vuoden 2006 parhaan näyttelijän palkinnolla Amor a Palosin ansiosta.
Juoni.
Sarja on tyyliltään telenovela, ja siinä seurataan eri henkilöiden elämäntarinoita. Pääosassa ovat tarinan päähenkilöt, Ana Jesús ja Juan. Ana Jesúksella on kristillinen vakaumus, ja hän haluaa auttaa naisia voimaantumaan epätasa-arvoisessa yhteiskunnassa. Juan on asianajaja ja Ana Jesúksen lapsuudenihastus. Juan on ottanut eteensä haasteen saada seitsemänkymmentä naista vuodessa voittaakseen satatuhatta dollaria. Ana Jesús sekä muut naiset ovat kuitenkin ottaneet asiakseen puolustaa naisten oikeuksia.
Gallo pinto

Gallo pinto (tai gallopinto) on perinteinen nicaragualainen ja costaricalainen ruoka. Sitä pidetään kansallisruokana molemmissa maissa, ja molemmissa se valmistetaan hieman eri tavalla. Gallo pinto voi olla osana mitä tahansa ateriaa, ja varsinkin aamupalana se on aivan yleinen. Vaikka ruokalajista on useita variaatioita, perusversiossa paistetaan keitettyä riisiä ja papuja yhdessä mausteiden kuten korianterin, sipulin ja pippurien kanssa. Usein sekaan laitetaan myös Salsa Lizano -kastiketta.
Gallo pinto tarkoittaa "täplikästä kukkoa". Kun riisiä ja papuja sekoitetaan keskenään, pavut värjäävät riisin. Nicaragualaiset käyttävät perinteisesti pieniä punaisia papuja ja costaricalaiset mustia.
Bobby Edner

Robert Charles "Bobby" Edner (s. 5. lokakuuta 1988) on yhdysvaltalainen näyttelijä. Hän on esiintynyt paitsi vieraana useissa tunnetuissa televisiosarjoissa, myös tärkeässä roolissa muun muassa elokuvassa "Kosto avaruudesta" (2001). 
Edner syntyi Downeyssä, Kaliforniassa, Bob- ja Cindy-nimisten vanhempien poikana. Myös hänen nuorempi sisarensa Ashley Edner on näyttelijä. 
Edner antoi äänensä "Final Fantasy XII" -peliin (2006).
Bobby on myös Varsity Fanclub- nimisessä yhdysvaltalaisessa poikabändissä.
Charlene Tilton

Charlene L. Tilton (s. 1. joulukuuta 1958) on yhdysvaltalainen näyttelijä. Hänen rooleistaan tunnetuin oli Lucy Ewingin osa televisiosarjassa "Dallas", jossa hän esiintyi vuosina 1978–1985 ja 1988–1990. 
Tilton on esiintynyt myös elokuvissa.
San Diegossa, Kaliforniassa syntynyt Tilton oli 1980-luvulla noin kaksi vuotta naimisissa countrymuusikko Johnny Leen kanssa. Toisen kerran Tilton oli naimisissa vuosina 1985–1992 näyttelijä ja muusikko Domenick Allenin kanssa.
Lee Purcell

Lee Purcell (s. 15. kesäkuuta 1947) on yhdysvaltalainen näyttelijä. Hän on esiintynyt muun muassa televisiosarjoissa "Ihmemies MacGyver" (jaksossa ”Jack Dalton, vakooja”, 1987), "Cannon", "Rockfordin paperit", "Bonanza", "Waltonin perhe" ja "Matlock" sekä elokuvissa "Raakaa peliä" (1974), "Pelon kesä" (televisioelokuva, 1978), "Villit vuodet" (1978) ja "Space Rage" (1985).
Pohjois-Carolinassa syntynyt Purcell sai 1990-luvulla televisioesiintymisistään kaksi Emmy-ehdokkuutta.
Purcell on uskonnoltaan skientologi. Hän on esiintynyt laulajana videolla "Road to Freedom: L. Ron Hubbard and Friends" (1988) sekä näyttelee opetusvideolla "Miten Dianetiikkaa käytetään" ("How to Use Dianetics: A Visual Guidebook to the Human Mind", 1992). Purcell on toiminut National Rifle Associationin eli Yhdysvaltain kansallisen kivääriyhdistyksen johtajana. Hän myös toimii hyväntekeväisyysjärjestöissä eläinsuojelun ja sotaveteraanien hyväksi.
Linda Cristal

Marta Victoria Moya Burges eli Linda Cristal (23. helmikuuta 1931 – 27. kesäkuuta 2020) oli argentiinalainen näyttelijä. Hän esiintyi muiden muassa elokuvissa "Alamo" (1960) ja "Raakaa peliä" (1974) sekä televisiosarjassa "Karjatila High Chaparral" (1967–1971). Cristal voitti uransa aikana kaksi Golden Globea ja oli ehdolla kolmannen saajaksi; lisäksi hänellä oli kaksi Emmy-ehdokkuutta. 
Cristal näytteli 1950-luvulla meksikolaisissa elokuvissa. Hänen ensimmäinen englanninkielinen elokuvansa oli vuonna 1956 julkaistu "Mihin hintaan tahansa". Blake Edwardsin ohjaamasta elokuvasta "Täydellinen loma" (1958) Cristal sai parhaan uuden naisnäyttelijän Golden Globen. Hän jakoi palkinnon Tina Louisen ja Susan Kohnerin kanssa. Cristalin tunnetuin rooli oli televisiosarjassa "Karjatila High Chaparral", jossa hän näytteli neljän kauden ajan. Siitä hänet palkittiin Golden Globella vuonna 1970.
Buenos Airesissa syntynyt Cristal joutui vuonna 1947 liikenneonnettomuuteen, josta hän itse selvisi mutta jossa hän menetti molemmat vanhempansa.
Johnny Lee

Johnny Lee Ham (s. 3. heinäkuuta 1946) on yhdysvaltalainen countrylaulaja. 
Lee nousi listaykköseksi ensimmäistä kertaa hitillään "Lookin' for Love" (1980). Muiden hittien joukossa ovat "One in a Million" (1980), "Bet Your Heart On Me" (1981), "Pickin' Up Strangers" (1981), "Hey Bartender" (1983), "You Could've Heard A Heart Break" (1984) ja "The Yellow Rose" (1984).
Lee syntyi ja kasvoi Teksasissa. Hän oli 1980-luvulla lyhyesti naimisissa näyttelijä Charlene Tiltonin kanssa.
Koripallon Serie A

Serie A on Italian koripalloilun pääsarja. 
Sarjaan kuuluu kuusitoista joukkuetta, jotka pelaavat keskenään kaksinkertaisen runkosarjan. Kahdeksan parasta selviytyy runkosarjasta pudotuspeleihin, jotka pelataan paras viidestä -periaatteella. Kaksi heikoiten runkosarjassa sijoittunutta joukkuetta putoaa toiseksi korkeimmalle sarjatasolle LegADuehen, josta kaksi parasta joukkuetta nousee tilalle.
Koripallon kansallista sarjaa on pelattu Italiassa vuodesta 1920 lähtien. Ensimmäisen mestaruuden voitti SEF Costanza Milano. Sarjan menestynein joukkue on Olimpia Milano, joka on voittanut mestaruuden 25 kertaa. 2000-luvun menestynein seura on ollut Montepaschi Siena, joka on voittanut kahdeksan mestaruutta.
Mustat kalat

Mustat kalat on salapoliisiromaani, jonka on kirjoittanut Eeva Tenhunen vuonna 1964.
Yleisradion radioteatteri teki romaanista kuunnelmasovituksen vuonna 2001.
Juoni.
Kirja sijoittuu kesäiseen Savonlinnaan. Päähenkilö on nuori Liisa Rautasalo, joka saapuu kirjan alussa junalla kaupunkiin toimiakseen turistioppaana Olavinlinnassa. Hän majoittuu ystävänsä Inkerin luo. Synkät varjot kuitenkin astuvat neiti Rautasalon elämään, kun tapahtuu murha.
23am

23am on Robert Milesin vuonna 1997 julkaisema albumi.
Albumin teko alkoi heti Dreamland-kiertueella, jolloin Miles nauhoitti ääniä jokaisesta kiertuekaupungista. Milesin mukaan albumi kertoo ihmisen elämänkaaren syntymästä kuolemaan. Kiertokaupungeista nauhoitettujen äänien vuoksi albumi voidaan ajatella myös matkakertomuksena.
Albumilta löytyvät neljä laulua sisältävää kappaletta, jotka ovat Robert Milesin ensimmäiset sanoitukset. Sanat kirjoitettiin alun perin italiaksi, josta ne käännettiin englanniksi.
23am:n instrumentaalit ovat mutkikkaampia kuin Dreamlandilla. Kappaleet sisältävät oikeita instrumentteja, kuten saksofonia ja trumpettia syntetisaattorin lisäksi.
Kappaleet.
Kaikki kappaleet ovat Roberto Concinan (Robert Miles) käsialaa, jollei toisin mainita.
Jääpuikko

Jääpuikko on teräväkärkinen jäämuodostuma, joka kasvu alkaa sulan veden virratessa jonkin pinnan reunalta maata kohti siten, että vettä jäätyy juuri ennen irtoamistaan reunasta. Kasvun aikana jääpuikon kärjessä oleva pisara jäätyy ulkopinnaltaan, jolloin puikon kärjen sisällä on jäätymätöntä vettä. Jääpuikot eivät siis kasva kuten tippukivi, vaan ohuena jääputkena, jonka sisällä on vettä. Sopivissa oloissa jääpuikon kasvunopeus voi ylittää senttimetrin minuutissa.
Jääpuikkoja syntyy tyypillisesti lopputalvesta etenkin harjakattojen etelänpuolen räystäisiin, kun päiväsaikaan aurinko jo lämmittää kattoa, mutta ilma on vielä pakkasen puolella. Niitä voi syntyä myös jäätävän sateen aikana.
Räystäältä tippuvat jääpuikot voivat aiheuttaa vaurioita jalankulkijoille tai pysäköidyille autoille.
Vedenalainen jääpuikko.
Vedenalainen jääpuikko, jota sanotaan myös kuoleman jääpuikoksi, on meressä jään alle muodostuva jääpuikko, jossa suolainen merivesi irtoaa merijäästä ja laskeutuu merenpohjaan. Laskeutuessaan se jäähdyttää merivettä ympärillään muodostaen vedenalaisen jääpuikon, joka pohjaan osuessaan jäädyttää kaiken tiellään olevan surmaten pohjan eliöitä.
Lieksan Hurtat

Lieksan Hurtat on lieksalainen jääkiekko- ja jalkapalloseura. Edustusjoukkue pelaa kaudella 2024-2025 III-divisioonassa. Joukkueen kotihalli on Urheilupuistossa sijaitseva Lieksa Areena. Kaudella 2011-2012 Lieksan jäähalli oli remontissa ja Hurtat pelasi Nurmeksen Laamilan jäähallissa.
Hurtilla on jääkiekon lisäksi ohjelmassa myös jalkapallo. Aiemmin seurassa on pelattu myös pesäpalloa ja jääpalloa sekä jonkin verran myös koripalloa ja pöytätennistä. Jalkapalloilu loppui tilapäisesti 1977, kun Kevätniemen Kehä otti lajin jälleen ohjelmistoonsa ja sille siirtyi myös Hurttien juniorityö, mutta Hurtat säilyttivät myös jäsenyytensä Palloliitossa, jonka Itä-Suomen piirin jäsenseura se edelleen on virallisella nimellä Juniori-Hurtat (rekisteröity 13. helmikuuta 2001). Seuralla on Nelosessa pelaavan miesten joukkueen lisäksi viisi juniorijoukkuetta, sekä ikämiesjoukkue (Nitro-Hurtat).
Joukkueen nimi tulee veromies Simo Hurtasta, joka työskenteli Suomessa Ruotsin vallan aikana ja vaikutti Lieksassa.